’n Afrikaanse Staatsteaterproduksie – Aspoestertjie is terug! - Afrikaans.com
’n Afrikaanse Staatsteaterproduksie –
Aspoestertjie is terug!
“Ek kom van ’n plek in feëtjieland, met blink kastele en ’n goue strand. Ek kan toor en drink graag tee, inderdaad is ek die Goeie Feë! Hier om te kyk na Aspoestertjie; haar lewe is nie maklik nie… ’n Stiefma en twee susters by, sal die Prins ooit sy Aspoester kry? Sit terug, geniet en asseblief speel saam. Ek gaan nou verdwyn en my plan beraam!”
Daar is iets omtrent ’n Staatsteaterproduksie wat enige teaterervaring uniek maak! Die feit dat die Staat via die Staatsteater fondse beskikbaar gestel het vir ’n Afrikaanse produksie is inderdaad iets om te vier en met Aspoestertjie, ’n skreeusnaakse Afrikaanse pantomime, stel dié teater en Add-Life Productions definitief nie teleur nie!
Kry hier ‘n voorsmakie
Dit is ’n puik produksie met slim teks, unieke energieke danspassies en vlymskerp humor. Met Karlien van Jaarsveld in die titelrol, teenoor die talentvolle akteur Zak Hendrikz as die heldhaftige Prins, Fezile Mpela (verteller) en Marlee van der Merwe se uitstekende vertolking van die Nare Stiefma asook die twee lelike Stiefsusters, Tiaan Rautenbach en Mortimer Williams, is dit beslis ’n produksie wat jonk en oud laat skaterlag!
Zak Hendrikz staan die heldhaftige Prins se skoene vol!
‘n Uitmuntende vertolking van die twee lelike Stiefsusters deur Tiaan Rautenbach en Mortimer Williams.
Fezile Mpela, die vlymskerp verteller, het die gehoor aan sy voete.
‘n Feëverhaal …
Karlien van Jaarsveld is Aspoestertjie!
… en die Nare Stiefma, Marlee van der Merwe
Met gesoute regisseur Neels Clasen aan die stuur is Aspoestertjie weereens ’n hoogtepunt in Afrikaanse teater en ’n produksie wat jou nog lank sal bybly.
Aspoestertjie word vervaardig deur Renier en Lise-Marie Keyser, wat sedert 2007 bekendheid verwerf het vir hul keurige oorspronklike Afrikaanse musiekspele: Houtkruis, Ester, Dawid, Liefling, Droomkind, Sneeuwitjie en Doringrosie. Hulle het nie verniet ’n reputasie as baanbrekers in die Suid-Afrikaanse teaterindustrie nie; vir meer as ’n dekade skep hulle karakter-gedrewe stories met uitnemende produksiekwaliteit.
Die pantomime volg die tradisionele storielyn, met die Nare Stiefma en Lelike Stiefsusters wat Aspoestertjie afknou; die lojale vriend en dienskneg wat heimlik verlief is op haar; Aspoestertjie se goedhartige hulpvaardigheid teenoor ’n ou vrou wat lei tot die sprokiesagtige verskyning van die Goeie Feë, die prag en weelde van die Koninklike Bal en dan die romantiese ontmoeting met die sjarmante Prins; die drama en spanning wanneer die horlosie twaalfuur slaan; die soektog na die ware eienaar van die skoen en die gelukkige einde.
So moenie wag tot die horlosie twaalfuur slaan nie, kry jou kaartjies sommer vandag nog!
Aspoestertjie is op die planke vanaf 5 tot 28 Julie 2019, met vertonings om 19:30 op Vrydae, en om 11:00 en 15:00 op Saterdae en Sondae. Kaartjies kos vanaf R160 en is beskikbaar by Webtickets (www.webtickets.co.za) of by enige Pick ’n Pay-winkel.